  Виталий Пронин Фельдшер-акушер пунктъёсты туэ ик пуктыны кутскозы Йылпумъянъёс лэсьтэмын элькунысьтымы тазалыкез утён удыслэн кылем арын азинскемезлы. Паськытатэм кенешонэ пыриськиз Удмуртилэн Тӧроез Александр Соловьев. Кылем арын Ижысь Костина мельницаын ФАП-ез усьтонэ трос калык люкаськиз.Тазалыкез утёнъя министерство кылем арын трос пыкылонъёсты кылоно луиз - уно тырмымтэоссэ шараяз Росздравнадзор. Мар воштӥськиз туннэ нуналозь? Та юанлы валэктон возьмазы, луоз, коллегие люкаськемъёс. Тазалыкез утёнъя министр Алексей Чуршин докладзэ йӧн-йӧн, оскымон кутскиз: республикаямы кулӥсьёслэн лыдзы кулэсме, вордскисьёслэн - йылэ.- Берло 7 ар ӵоже шаерамы улӥсьёслэн лыдзы уногес луэ, - шуиз со. - Кылем арын югыт дуннеез адӟиз 22 сюрс 195 нуны, валля арынлэсь со 80-лы уногес. Приволжск федерал округын асьмеос нылпиослэн вордскемзыя 2-тӥ интыын. 1-тӥ интыез куспазы люкизы Татарстан но Пермь улос.Элькунамы ужа Нунылэсь но анайлэсь тазалыксэс утёнъя центр. Отын табере утьыны быгато ни 500 граммлэсь пичигес вордскем тэшкылиослэсь но улонзэс. Нуны вайыны дасяськись вань нылкышноос эмъясьёс дорын тыро-пыдо эскерисько. Нош кылемъёсыз ортчо диспансеризациез. Кылем арын пӧртэм специалистъёс дорын тазалыксэ чаклаз 233 сюрс адями. Котькуд ньылетӥезлэн нырысьсэ шараяськизы пӧртэм висёнъёсыз. Ог 32 процентэзлэн ньылондор беззы (щитовидная железа) лябӟемын, 18 процентэзлэн - сэръёссы но сюлэмзы, 9 процентэзлэн - сиськон ёзвиоссы. Йылэмын лек пыктос кылдон учыръёс но - нырысьсэ со ог 400 муртлэн шараямын, котькуд куинетӥезлэн висёнэз соку-соку гинэ кырмиське вылэм.Министр верамъя, калыклэсь тазалыксэ юнматыны луоз, висёнъёсты дыраз шараянлы нимысьтыз саклык висъяса. Та понна элькунамы ӧжыт уг лэсьтӥськы. Уно ужрадъёс чакламын матысь аръёслы но. 2020-тӥ арозь выльдэмын луозы 262 эмъюрттэт сётон учреждениос, со пӧлысь 208-эз - ёросъёсысь. Гуртъёсын усьтӥськозы 76 ӵыжак выль фельдшер-акушер пунктъёс, эшшо 80-зэ тыро-пыдо тупатъяны чакламын.- Туэ  районъёсын 25 ФАП лэсьтыны кутском, - пусйиз Алексей Чуршин. - Нырысь ик соос усьтӥськозы Ижысь Старки но Выль Игерман микрорайонъёсын, Дэри ёросысь Кияик черкогуртын.Лэсьтӥськон ужъёс озьы ик азинтӥськозы Ижысь 7 номеро больницалэн нылпи поликлиникаяз, Физкультурая элькун диспансерын,  Эгралась нуны ваён центрын но мукет.Ӝегатскытэк выльдоно луоз эмъян тӥрлыкез. Дуно сылӥсь оборудованиез басьтыны ог 1 но ӝыны миллиард манет кулэ. Таӵе коньдон элькун бюджетын али ӧвӧл. Соин ик томографъёсты, маммографъёсты, флюорографъёсты, УЗИ лэсьтонъя но реанимацияя тӥрлыкъёсты арендае басьтон сярысь вераськонъёс вань. Тазалыкез утёнъя министерство та ужпумез сэрттыны-пертчыны медэ нимаз ужбергатӥсьёсын, Медицина страхованиея фондэн ӵош.- Матысь дыре одно быдэстоно ужпумъёс пӧлын ик - ӝог юрттэт сётонъя машинаос басьтон, - азинтӥз веранзэ Алексей Чуршин. - Туннэ 213 автомобиль ярантэм луэмын. Кылем арын 5-сэ выльдыны быгатӥм вал, туэ ни Нылпи элькун больницае 2 реанимобильёс вуизы. Ар пумозь чакласьком 30 машина басьтыны.Эмъясьёслэн лыдзыя Удмуртия Приволжск федерал округын нырысетӥ интыосын. Озьы ке но кадръёслы ум ёрмиське шуыны уг луы. Уката уг тырмо участокъя терапевтъёс - 22 процентэз интыос бушесь. Кулэезлэсь 7 процентлы ичигес сюбег специалистъёс. Соин ик Ижысь медициная кун академиын туэ 19 процентлы тросгес интыос висъямын направлениен лыктэмъёслы - 147 егитъёс кутэмын отчы. Уж нуиське эмъясь сузэръёсты, фельдшеръёсты дышетонъя но - эмъясьёсты дасянъя колледжъёсын бюджет интыос 10 процентлы, яке 106 интылы, будэтэмын.Паськытатэм кенешон дыръя меӵак верамын: оптимизация азинтӥськоз. Огазеяны чакламын куд-ог эмъян учреждениосты. Со сяна, кулэстэмын луоз стационаръёсысь койкаослэн лыдзы но - таӵе курон пуктэ Россия. Но таин валче адямиослы юрттэт сётонлэн ӟечлыкез уз усьы, пе. Секытгес йӧтыны быгатоз поликлиникаослы, амбулаториослы отын йӧнатӥськисьёс тросгес луэмен валче - иське, соослэсь ужзэс юнматоно, валаса радъяно.Удмуртилэн Тӧроез Александр Соловьев, кенешонэз йылпумъяса, шуиз:- Тазалыкез утёнъя министерство Росздравнадзорлэсь алонъёссэ пеляз понэм, тырмымтэосты палэнтон амалъёс утча. Бен, ӝожтӥськонъёс кылемын на - тыршоно, соос но медаз луэ шуыса. Одно йылпумъяно азьвыл пуктыны кутскем больницаосты лэсьтонэз - соос вань Ижын но, ёросъёсын но. Калык возьма та юртъёслэсь усьтӥськемзэс. Бюджетын коньдон трос ӧвӧл ке но, азинтом азьло аръёсы пуктэм больницаосты выльдонэз. Оптимизациез озьы ик ортчытом - капчи ужпум  ӧвӧл та, но оскелэ, асьмеос  шаерамы улӥсьёслэсь улон-вылонзэс ӟечгес карыны быгатом.Элина Кумачёва Туспуктӥз А. Горбунов  Теги: Удмуртиезазинтон  